Mirzə Ələkbər Sabir Fondu

Mirzə Ələkbər Sabir Fondu — Mirzə Ələkbər Sabir Fondu 2012-ci ildə  M.Ə.Sabirin anadan olmasının 155 illiyi ərəfəsində şairin ailəsi tərəfindən yaradılmışdır. 

 Fondun məqsədi 
M.Ə.Sabir yaradıcılığının öyrənilməsi, onun irsinin tədqiqi, proqressiv ideyalarının təbliğinin davam etdirilməsi, eyni zamanda  şairin həm şəxsini, həm də  yaradıcılığını   beynəlxalq ictimaiyyətə daha yaxından tanıtmaqdır.

 Fəaliyyəti 
Şairin maarifçilik, milli mənəvi dəyərlərə sədaqət,  proqressiv novatorluq ideyalarından irəli gələn vəzifələrlə fond  bir  sıra layihəni həyata keçirmişdir.  M.Ə.Sabir fondu müasir qloballaşma dövründə Azərbaycan dilinin  saflığının qorunması və inkişaf etdirilməsi yönündə dövlətin fəaliyyətinə dəstək olaraq  “Azərbaycan ədəbi dilinin tətbiqi qüsurlarının monitorinqi”,  gənclərin  özünü tanıtmaq potensialını səfərbər etmək və bu istiqamətdə təlimatlandırmaq, cəmiyyətin gələcək inkişafını təmin edəcək fərdlərin, liderlərin, mütəxəssislərin hazırlanmasına yardımçı olmaq üçün “Gənclər üçün fərdi inkişaf təlimləri” keçirir, davamlı olaraq “Milli geyimlərimizin təbliği” layihəsi çərçivəsində  müxtəlif tədbirlər, gəzintilər, yürüşlər təşkil edir.

 Virtual muzey 
Mirzə Ələkbər Sabir Fondu 2017-ci ildə şairin bu zamana qədər müxtəlif mənbələrdə - kitabxanalarda, şəxsi kolleksiyalarda, muzeylərdə, TV və radioda, arxivlərdə, internet resurslarında yer alan çoxsaylı video, audio, foto, eləcə də verbal materialları vahid bazada sistemləşdirərək “Mirzə Ələkbər Sabir virtual muzeyi”ni yaratmışdır. Şairin ölümündən sonra çap olunmuş 1912, 1914-cü illər nəşrinin nadir nümunələri ilə yanaşı bugünlərimizədək çap olunmuş əksər kitablarının elektron nüsxələri, əsərlərinin müxtəlif dövrlərdə türk, rus, fars, qırğız və s. dillərə tərcümələri, şairə həsr olunan rəssamlıq nümunələri, şairin ölkə ərazisində olan heykəl və büstlərinin görüntüləri, Sabirin 1918-ci ildə vətəndaş qarşıdurması nəticəsində yandırılaraq dağıdılmış evinin ədibin övladı Məmmədsəlimin sağlığında ikən xatirələri əsasında hazırlatdırdığı maketi və hazırda Şamaxı şəhərində yendənqurma işləri ilə əlaqədar müvəqqəti olaraq fəaliyyətini dayandırmış muzeyinin təmirdən oncəki 360 Panoramik görüntüsü və  muzeyin maket əsasında  tikilməkdə olan yeni görüntüsünün eskizləri, Sabirə aid unikal faktlar və bir çox digər dəyərli məlumatlar “virtual muzey”də yer alıb. 2018-ci ildən virtual muzey ingilis və rus dillərində də istifadəyə verilmişdir.

 Təsisçisi və Prezidenti  
 Mirzə Ələkbər Sabir fonduna şairin nəvəsi Sevda Tahirli rəhbərlik edir.

 İstinadlar 

 Xarici keçidlər 

 MEK ilə Sabir fondunun əməkdaşlığının təqdimatı, 18.01.2017

 Həmçinin bax 
 Mirzə Ələkbər Sabir
 Mirzə Ələkbər Sabirin heykəli
 Mirzə Ələkbər Sabir adına Mərkəzi Şəhər Kitabxanası
 Mirzə Ələkbər Sabirin ev-muzeyi

Kateqoriya:Azərbaycan fondları
Kateqoriya:2012-ci ildə Azərbaycanda yarananlar